Tárgyalja: Humánpolitikai Bizottság

Nyilvános ülés anyaga

**Berettyóújfalu Város Önkormányzata Polgármesterétől**

###### ELŐTERJESZTÉS

a Berettyó Kulturális Központ igazgatói pályázatának kiírására

Tisztelt Képviselő-testület!

Berettyóújfalu Város Önkormányzata Képviselő-testülete 156/2018. (VI. 28.) önkormányzati határozatával 2018. szeptember 1-jétől 2023. augusztus 31-ig terjedő határozott időre Kállai Irént bízta meg a Berettyó Kulturális Központ intézményvezetői feladatainak ellátásával. Mivel az intézményvezető megbízása hamarosan lejár, ezért új pályázatot szükséges kiírni.

A kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendelet módosításáról szóló 39/2020. (X.30.) EMMI rendelet (továbbiakban: Rendelet) 5. § (8) bekezdése a pályázat kiírásáról a következők szerint rendelkezik:

*„A pályázatot legkésőbb az intézményvezetői munkakört betöltő munkavállaló intézményvezetői munkakörben történő foglalkoztatásának vagy munkaviszonyának megszűnése előtt 90 nappal ki kell írni. ….”*

A pályázati felhívásra vonatkozó előírások:

2020. július 1-jétől a foglalkoztatásra munkaviszony keretében kerülhet sor.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 94. § (1)-(3) bekezdései a következők szerint rendelkeznek:

*„94. § (1) Az állami és önkormányzati fenntartású muzeális intézményekben, nyilvános könyvtárakban, közlevéltárakban, továbbá a közművelődési intézményben és a közösségi színtérben foglalkoztatott az lehet, aki*

*a) cselekvőképes,*

*b) büntetlen előéletű és nem áll a tevékenység folytatását kizáró foglalkozástól eltiltás hatálya alatt, és*

*c) megfelel a miniszter rendeletében előírt képesítési és egyéb feltételeknek.*

*(2) Azt a tényt, hogy a foglalkoztatott vagy foglalkoztatni kívánt személy az (1) bekezdés b) pontjában meghatározott feltételnek megfelel, a tevékenység megkezdését megelőzően, illetve a tevékenységének gyakorlása alatt hatósági bizonyítvánnyal igazolja.*

*(3) Az (1) bekezdés szerinti intézmény vezetői feladatainak ellátására a munkáltatói jogkör gyakorlója pályázatot ír ki. A pályázat kiírásának, benyújtásának és értékelésének rendjét a miniszter rendeletben határozza meg.”*

A Rendelet az intézményvezetői megbízás pályázati kiírása vonatkozásábana következők szerint rendelkezik:

*„3. § (1) A kulturális intézmény vezetője, valamint a Magyar Nemzeti Levéltár megyei tagintézményének igazgatója (a továbbiakban együtt: intézményvezető) munkaköre betöltésének - a (2) és (3) bekezdésben foglalt eltéréssel - feltétele a kulturális intézmény intézménytípusának megfelelően, az 1. mellékletben meghatározott követelményeknek való megfelelés.*

*(2) Az integrált kulturális intézmény intézményvezetőjének az integrált kulturális intézmény legalább egyik intézménytípusa kapcsán az intézményvezetőre meghatározott, (1) bekezdés szerinti feltételeknek kell megfelelnie.*

*(3) Más kulturális intézménnyel összevont levéltár esetében a (2) bekezdésben az integrált kulturális intézmény intézményvezetőjére vonatkozó rendelkezést kell megfelelően alkalmazni.”*

Intézménytípusok vezetőivel szemben támasztott speciális szakmai követelmények

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | A | | | B | C | D | | E |  |
|  | intézménytípus | | | elvárt végzettség | elvárt idegennyelv-ismeret | elvárt szakmai és vezetői gyakorlat | | elvárt tudományos tevékenység |  |
|  | Települési könyvtár, 5500 fő lélekszámot elérő település esetében | | szakirányú felsőfokú végzettség és szakképzettség | | KER szerinti B2 szintet elérő  idegennyelv-ismeret | végzettségének, szakképzettségének vagy az intézmény alaptevékenységének megfelelő jogviszonyban legalább ötéves szakmai gyakorlatot szerzett | | - |  |
|  |  | |  | |  |  | |  |  |
|  | Múzeum | | mesterfokozatú végzettség és szakirányú szakképzettség, jogász vagy közgazdász szakképzettség | | KER szerinti B2 szintet elérő  idegennyelv-ismeret | végzettségének és szakképzettségének vagy az intézmény alaptevékenységének megfelelő jogviszonyban legalább hároméves szakmai gyakorlatot szerzett, valamint a megbízás időpontjában vezetői gyakorlattal is rendelkezik | | | |
|  | Közművelődési intézmény | felsőfokú végzettség és közművelődési szakképzettség vagy nem szakirányú felsőfokú végzettség és felsőfokú szakirányú szakképesítés | | | - | végzettségének, szakképzettségének vagy szakvizsgájának és egyben az intézmény alaptevékenységének megfelelő feladatkörben legalább ötéves szakmai gyakorlatot szerzett | kiemelkedő szakmai vagy szakirányú tudományos tevékenységet végez | |  |

A Rendelet 2. § 1-2. pontja a végzettségeket a következők szerint definiálja:

*„2. § E rendelet alkalmazásában*

*1. felsőfokú szakképesítés: felsőoktatási szakképzésben szerzett, felsőfokú végzettséget nem tanúsító végzettség és szakképzettség;*

*2. felsőfokú végzettség: alapképzésben, mesterképzésben, osztatlan mesterképzésben vagy doktori képzésben szerzett végzettség, valamint a nemzeti felsőoktatásról szóló törvény szerinti főiskolai szintű vagy egyetemi szintű végzettség és szakképzettség;”*

A Rendelet 2. § 3. pontja a következők szerint határozza meg az integrált kulturális intézmény és az intézménytípus fogalmát:

*„3. integrált kulturális intézmény: a muzeális intézményekkel, a nyilvános könyvtári ellátás biztosításával, illetve a közművelődési alapszolgáltatások hozzáférhetőségének biztosításával összefüggő feladatokat közös szervezetben ellátó, a települési önkormányzat által fenntartott kulturális intézmény;*

*4. intézménytípus: a kulturális intézménynek közművelődési intézmények és közösségi színterek esetében a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 77. § (5) bekezdésében és 78/H. § (1) bekezdésében, muzeális intézmények esetében a Kultv. 37/A. § (7) bekezdésében, nyilvános könyvtárak esetében a Kultv. 54. § (3) bekezdésében, közlevéltárak esetében a köziratokról, a közlevéltárakról és a magánlevéltári anyag védelméről szóló 1995. évi LXVI. törvény 14. § (1) bekezdésében meghatározott típusai;”*

*Kult. tv. 77. § (5) = művelődési ház*

*Kult. tv. 54. § (3) = a Kult. tv. 64. § (2) bekezdés a) pontja szerinti települési könyvtár*

A Rendelet a pályázat feltételei és pályázati kiírás tartalma vonatkozásában a következők szerint rendelkezik:

*4. § „(1) Az állami vagy önkormányzati fenntartású kulturális intézményben a vezető állású munkavállaló esetében a munkakör betöltésének feltétele államháztartási és vezetési ismereteket nyújtó, legalább 120 órás képzés (a továbbiakban: képzés) igazolt elvégzése. Ennek hiányában a vezető állású munkavállalói munkakör betöltését követő két éven belül köteles a képzést elvégezni, és az azt igazoló okiratot be kell mutatni a munkáltatói jogkör gyakorlójának. Aki a képzést határidőben nem végzi el, és a képzés*

*elvégzését igazoló okiratot nem mutatja be, a munkakörben nem foglalkoztatható tovább.*

*(2) Mentesül a képzés elvégzésének kötelezettsége alól, aki jogász vagy közgazdász szakképzettséggel rendelkezik, vagy a képzést az intézményvezetői munkakör betöltését megelőzően elvégezte, és azt okirattal igazolja.*

*5. § (1) Az intézményvezetői munkakör betöltésére kiírt pályázati felhívásban meg kell jelölni*

*a) a betöltendő munkakör megnevezését és a munkakörbe tartozó lényeges feladatokat,*

*b) a munkakör betöltésének feltételeit,*

*c) a javadalmazásra, illetve annak megállapításának módjára vonatkozó információkat,*

*d) a munkaviszony kezdő és befejező időpontját,*

*e) a munkaviszony befejező időpontját követően - ha a munkáltatói jogkör gyakorlója ezt a lehetőséget a pályázó számára biztosítja - a kulturális munkakörben határozatlan időre történő továbbfoglalkoztatás lehetőségét és annak feltételeit,*

*f) a pályázat benyújtásának feltételeit és elbírálásának határidejét.*

*(2) A pályázati felhívást közzé kell tenni a kulturális intézmény, valamint fenntartójának honlapján. A közzététel napjának a fenntartó vagy ennek hiányában a kulturális intézmény honlapján való megjelenést kell tekinteni.*

*(3) A pályázat benyújtásának a határideje a pályázati felhívás közzétételétől számított harminc napnál rövidebb nem lehet.*

*(4) A pályázatnak tartalmaznia kell a pályázó szakmai önéletrajzát, részletes szakmai és vezetési programját, továbbá a pályázati felhívásban megfogalmazott feltételek teljesítésének hitelt érdemlő igazolását.*

*(5) A pályázat lebonyolítására vonatkozó teljes dokumentációt - a benyújtott pályázatokkal együtt - egységes ügyiratként kell kezelni.*

*(6) A pályázati eljárásban a munkáltatói jogkör gyakorlójának biztosítania kell, hogy a*

*pályázat iránt érdeklődők a pályázat elkészítéséhez szükséges tájékoztatást megkapják, és a kulturális intézményt megismerhessék.*

*(7) Az (1) bekezdés szerinti pályázat legfeljebb 5 év határozott időtartamra írható ki.*

*(8) A pályázatot legkésőbb az intézményvezetői munkakört betöltő munkavállaló intézményvezetői munkakörben történő foglalkoztatásának vagy munkaviszonyának megszűnése előtt 90 nappal ki kell írni. Amennyiben a pályázat eredménytelenül zárul, a pályázat megismételt kiírásáról 90 napon belül gondoskodni kell.*

*(9) Ha az intézményvezető munkaviszonyának megszűnését vagy az intézményvezetői munkakörben történő foglalkoztatása megszűnését követő napon az intézményvezetői munkakör nem kerül betöltésre, a munkáltatói jogkör gyakorlója az 1. mellékletben meghatározott követelményeknek megfelelő foglalkoztatottját legfeljebb 120 nap időtartamra pályázat lefolytatása nélkül is megbízhatja az intézményvezetői feladatok ellátásával.”*

Az EMMI rendelet a pályázatok elbírálásának rendjére a következő szabályozással él:

*„6. § (1) Az érvényes pályázatot benyújtó pályázót a pályázati határidő lejártát követő harminc napon belül a munkáltatói jogkör gyakorlója által létrehozott, - a kulturális intézmény alapfeladatait érintően szakértelemmel rendelkező tagokból álló – bizottság hallgatja meg. A bizottság tagjai között helyet kell kapnia*

*a) ha a kulturális intézményben működik üzemi tanács, annak egy képviselőjének,*

*b) a kulturális intézmény fenntartója legalább egy képviselőjének, továbbá*

*c) a kulturális intézmény alaptevékenységének megfelelő*

*ca) országos szakmai szervezet egy képviselőjének vagy*

*cb) a kulturális szakértői nyilvántartásban szereplő kulturális szakértőnek és*

*cc) a kulturális intézményben képviselettel bíró reprezentatív szakszervezet - ha van ilyen - egy képviselőjének.*

*(2) A munkáltatói jogkör gyakorlója a pályázatokról a bizottság írásba foglalt véleményét mérlegelve, a pályázati határidő lejártát követő hatvan napon belül, vagy ha e jogot testület gyakorolja, a következő ülésén dönt.”*

Javaslom, hogy a szakértő Bizottság tagjaként kerüljön megválasztásra az intézményben működő üzemi tanács elnöke, Kovácsné Kuklis Rita, a fenntartó Önkormányzat képviseletében Gyula Ferencné és Kiss Tamás önkormányzati képviselők, akik a Humánpolitikai Bizottság tagjai, továbbá a kulturális szakértői nyilvántartásban szereplő kulturális szakértőként Angyal László, a Nemzeti Művelődési Intézet Nonprofit Közhasznú Kft. Hajdú-Bihar Vármegyei Igazgatóság igazgatója.

A megbízási jogkör gyakorlója, a képviselő-testület a szakértő bizottság véleményének mérlegelésével bírálja el a pályázatokat.

A muzeális intézményekről, a nyilvános könyvtári ellátásáról és a közművelődésről szóló 1997. évi CXL. törvény 46. §. (3) bekezdése értelmében a területi múzeum vezetőjének megbízásához a miniszter véleményét előzetesen ki kell kérni, a pályázati eljárásban kijelölt határidőket ennek figyelembe vételével határoztuk meg. A pályázati kiírást a jogszabályi előírásoknak megfelelően készítettük el.

Kérem, hogy a fentiek alapján az előterjesztésben és a 2 db határozati javaslatban foglaltakat támogatni szíveskedjenek.

Berettyóújfalu, 2023. március 14.

Muraközi István

polgármester

**1.sz. HATÁROZATI JAVASLAT:**

Berettyóújfalu Város Önkormányzata Képviselő-testülete pályázatot hirdet a Berettyó Kulturális Központ igazgatói álláshelyének betöltésére. A pályázati kiírás szövegét az alábbiak szerint határozza meg:

**Berettyóújfalu Város Önkormányzata**

A kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendelet módosításáról szóló 39/2020. (X.30.) EMMI rendelet 3-6.§ -ai szerint

pályázatot hirdet a

**Berettyó Kulturális Központ**

**igazgató (vezető állású munkavállaló)**

munkakörének betöltésére

**Foglalkoztatás jellege:**

Teljes munkaidő

**A vezetői megbízás időtartama:**

A vezetői megbízás 5 év határozott időre szól, 2023. szeptember 1 – től 2028. augusztus 31-ig.

A munkaviszony befejező időpontját követően a kulturális munkakörben határozatlan időre történő továbbfoglalkoztatás lehetőségét a munkáltató biztosítja.

**A munkavégzés helye:**

Hajdú-Bihar vármegye, 4100 Berettyóújfalu, Szent István tér 11.

**A beosztáshoz tartozó, illetve a vezetői megbízással járó lényeges feladatok:**

Az igazgató az integrált kulturális intézmény egyszemélyi felelős vezetője, jogszabályban, alapító okiratban, szervezési és működési szabályzatban meghatározottak szerint felelős az intézmény költségvetési gazdálkodásáért, a szakszerű és törvényes intézményi működtetésért, a közművelődési, nyilvános könyvtári, területi múzeumi, médiaszolgáltatási és sajtótermék-kiadási, valamint turisztikai információ-szolgáltató feladatok ellátásáért.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvényben foglalt múzeumi, könyvtári és közművelődési feladatok ellátása. A település közművelődési tevékenységének, a helyi ünnepségek lebonyolításának, a helyi klubok, önszerveződő közösségek tevékenységének koordinálása. Helyi, térségi kiállítások megszervezése, kulturális versenyek szervezése, lebonyolítása. Rendezvények lebonyolításához pályázatok elkészítése. Az intézményvezető feladata és felelőssége az intézmény szakszerű, jogszerű és hatékony működésének biztosítása, szakmai munkájának irányítása, képviselete. A település kulturális kommunikációjának irányítása. Az intézmény dolgozói fölött munkáltatói jogkör gyakorlása. Felelős az intézmény gazdálkodásáért, a fenntartó által hozott intézményt érintő döntések végrehajtásáért.

**Illetmény és juttatások:**

A Munka Törvénykönyve szerint, megállapodás alapján.

**Pályázati feltételek:**

– államháztartási és vezetési ismereteket nyújtó, legalább 120 órás képzés elvégzése,  
– vagyonnyilatkozat tételi eljárás lefolytatása, a munkaszerződés megkötését követően,  
– magyar állampolgárság,  
– büntetlen előélet, valamint az Mt. 44/A. §-ban szereplő kizáró ok ne álljon fenn,  
– cselekvőképesség.

Az elbírálásnál előnyt jelent legalább 5 éves, kulturális intézménynél szerzett vezetői gyakorlat.

**A pályázat részeként benyújtandó iratok, igazolások:**

* az intézmény vezetésére vonatkozó vezetői program
* részletes szakmai önéletrajz
* végzettséget igazoló okiratok másolata
* az intézmény alaptevékenységének megfelelő feladatkörben, közalkalmazotti vagy munkavégzésre irányuló további jogviszonyban szakmai, vezetői gyakorlatot igazoló dokumentumok másolata
* 90 napnál nem régebbi erkölcsi bizonyítvány a foglalkozástól eltiltás hiányára is kiterjedően, vagy a kérelem feladását igazoló bizonylat másolata
* a pályázó adatkezelési nyilatkozata arról, hogy a pályázati anyagot a pályázat elbírálásában részt vevők megismerhetik
* nyilatkozat a vagyonnyilatkozat-tételi kötelezettség teljesítésének vállalásáról, illetve arról, hogy nem áll fenn vele szemben a 2007. évi CLII. törvény 9. §-ában meghatározott kizáró ok
* nyilatkozat arról, hogy pályázatának nyilvános ülésen történő elbírálásához hozzájárul-e, vagy kéri zárt ülés tartását
* államháztartási és vezetési ismereteket nyújtó 120 órás képzés elvégzését igazoló okirat, ennek hiányában nyilatkozattétel arról, hogy megválasztása esetén a képzést két éven belül elvégzi
* nyilatkozat összeférhetetlenségről (Mt.211.§)

**A pályázat benyújtásának határideje:** 2023. április 30.

**A pályázatok benyújtásának módja:**

Postai úton vagy személyesen, a pályázatnak a Berettyóújfalu Város Önkormányzata címére történő megküldésével (4100 Berettyóújfalu, Dózsa György u. 17–19.). Kérjük a borítékon a következőt feltüntetni: „Berettyó Kulturális Központ igazgatói pályázata”.

**A pályázat elbírálásának módja, rendje:**

A pályázót a pályázati határidő lejártát követő 30 napon belül véleményező bizottság hallgatja meg. A múzeumokról, nyilvános könyvtári ellátásról és közművelődésről szóló 1997. évi CXL. törvény 46. § (3) bekezdésében foglaltak alapján – a területi múzeumi alapfeladat kapcsán – a vezetői megbízáshoz előzetesen a miniszter véleményét ki kell kérni. A pályázat elbírálására jogosult Képviselő-testület a bizottság, valamint a kulturális és innovációs miniszter írásba foglalt véleményét mérlegelve dönt a vezetői megbízás létesítéséről az első, munkaterv szerinti soros ülésén.

**A pályázat elbírálásának határideje:** 2023. június 30.

**A munkakör betölthetőségének időpontja:**

A munkakör legkorábban 2023. szeptember 1. napjától tölthető be.

A munkáltatóval kapcsolatban további információt a [www.berettyoujfalu.hu](http://www.berettyoujfalu.hu) honlapon szerezhet. A pályázati felhívással, valamint a betöltendő munkakörrel kapcsolatosan további információt a Berettyóújfalui Polgármesteri Hivatal intézményi ügyintézője nyújt a 06-54/505-420-as telefonszámon, valamint a [kecskemetizita@berettyoujfalu.hu](mailto:kecskemetizita@berettyoujfalu.hu) e-mail címen.

**A pályázati kiírás közzétételének helye**

* Berettyóújfalu Város Önkormányzata hivatalos honlapja:

[www.berettyoufalu.hu](http://www.berettyoufalu.hu)

* a Berettyó Kulturális Központ hivatalos honlapja:  
  [www.berettyokk.hu](http://www.berettyokk.hu)
* [www.berettyohir.hu](http://www.berettyohir.hu) hírportál

**Határidő**: azonnal

**Felelős**: Muraközi István polgármester

**2. sz. HATÁROZATI JAVASLAT:**

Berettyóújfalu Város Önkormányzata Képviselő-testülete a Berettyó Kulturális Központ igazgatói pályázatát véleményező szakmai bizottság tagságával - a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendelet módosításáról szóló 39/2020. (X.30.) EMMI rendelet 6.§ (1) bekezdése szerint - az alábbi személyeket bízza meg:

* Angyal László, a Nemzeti Művelődési Intézet NKKft. Hajdú-Bihar Vármegyei Igazgatóság igazgatója,
* Kovácsné Kuklis Rita a Berettyó Kulturális Központ Üzemi Tanácsának elnöke,
* Gyula Ferencné, a Berettyó Kulturális Központ fenntartójának képviselője, a Humánpolitikai Bizottság tagja,
* Kiss Tamás, a Berettyó Kulturális Központ fenntartójának képviselője, a Humánpolitikai Bizottság tagja.

**Határidő:** azonnal

**Felelős:** Muraközi István polgármester